ສະເໜີຮ່າງກົດໝາຍວ່າດ້ວຍການຄຸ້ມຄອງໜີ້ສິນສາທາລະນະ
ວຽກງານຄຸ້ມຄອງໜີ້ສິນສາທາລະນະແມ່ນມີຄວາມສຳຄັນ ແລະ ຄວາມຈຳເປັນທາງດ້ານພາວະວິໄສ, ອັດຕະວິໄສໃນການຄຸ້ມຄອງເສດຖະກິດມະຫາພາກ, ຮັກສາສະຖຽນລະພາບທາງດ້ານເສດຖະກິດ-ການເງິນໄປຄຽງຄູ່ກັບສະໜອງທຶນໃຫ້ແກ່ການພັດທະນາປະເທດຊາດ.
ສະນັ້ນ, ໃນວາລະດຳເນີນກອງປະຊຸມສະໄໝສາມັນ ເທື່ອທີ 4 ຂອງສະພາແຫ່ງຊາດ ຊຸດທີ VIII, ໃນວັນທີ 6 ພະຈິກ 2017 ໂດຍການເປັນປະທານຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ. ສະນັ້ນ, ທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ໄດ້ສະເໜີກ່ຽວກັບການສ້າງຮ່າງກົດໝາຍວ່າດ້ວຍການຄຸ້ມຄອງໜີ້ສິນສາທາລະນະ (ສ້າງໃໝ່) ເພື່ອໃຫ້ປະທານກອງປະຊຸມ, ບັນດາ ສສຊ ໄດ້ປະກອບຄຳຄິດຄຳເຫັນໃສ່ຮ່າງກົດໝາຍດັ່ງກ່າວໃຫ້ຮັດກຸມ ເພື່ອແນໃສ່ເຮັດໃຫ້ວຽກງານຄຸ້ມຄອງໜີ້ສິນສາທາລະນະຂອງ ສປປ ລາວ ມີນິຕິກຳທີ່ເປັນບ່ອນອີງອັນໝັກແໜ້ນ ເພື່ອຄຸ້ມຄອງ ແລະ ຈັດຕັ້ງປະຕິບັດໃຫ້ສອດຄ່ອງກັບການພັດທະນາເສດຖະກິດ-ສັງຄົມໃນໄລຍະໃໝ່ ແລະ ສອດຄ່ອງກັບລັດຖະທຳມະນູນ, ກົດໝາຍ ແລະ ນິຕິກຳຕ່າງໆທີ່ກ່ຽວຂ້ອງ. ພ້ອມທັງ, ສາມາດແກ້ໄຂບັນຫາຂໍ້ຄົງຄ້າງໃນໄລຍະຜ່ານມາ ແລະ ເພື່ອເຮັດໃຫ້ກົດໝາຍດັ່ງກ່າວ, ກາຍເປັນເຄື່ອງມືທີ່ສຳຄັນໃນການຄຸ້ມຄອງການເງິນພາກລັດ, ຮັບປະກັນສະຖຽນລະພາບທາງດ້ານເສດຖະກິດມະຫາພາກ, ການເຕີບໂຕທາງດ້ານເສດຖະ ກິດມະຫາພາກ ແລະ ຄວາມເຊື່ອຖືຂອງສາກົນ, ຜູ້ໃຫ້ທຶນ ແລະ ນັກລົງທຶນກ່ຽວກັບຖານະໜີ້ສິນຂອງສປປ ລາວ.
ທ່ານ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ໄດ້ຍົກໃຫ້ເຫັນວ່າ: ຄວາມເປັນມາ, ເຫດຜົນຄວາມຈຳເປັນ ແລະ ການກະກຽມສ້າງຮ່າງກົດໝາຍວ່າດ້ວຍການຄຸ້ມຄອງໜີ້ສິນສາທາລະນະ, ເຊິ່ງຮ່າງກົດໝາຍດັ່ງກ່າວແມ່ນມີຈຸດປະສົົົງເພື່ອກຳນົດຫລັກການລວມ, ລະບຽບການຄຸ້ມຄອງ, ການຕິດຕາມ, ກວດກາໜີ້ສິນທີ່ເກີດຈາກການກູ້ຢືມ ແລະ ການຄໍ້າປະກັນການກູ້ຢືມຂອງລັດຖະບານໃຫ້ເປັນລະບົບຂຶ້ນກວ່າເກົ່າ. ພ້ອມນັ້ນ,ກໍໄດ້ກຳນົດເອົາເປົ້າໝາຍ, ຂັ້ນຕອນການເຄື່ອນໄຫວຈັດຕັ້ງປະຕິບັດວຽກງານໜີ້ສິນ ເພື່ອເປັນບ່ອນອີງໃຫ້ແກ່ອົງການຈັດ ຕັ້ງຂັ້ນສູນກາງ, ຂັ້ນທ້ອງຖິ່ນ, ລັດວິສາຫະກິດ ແລະ ພາກສ່ວນທີ່ກ່ຽວຂ້ອງໃນການເຄື່ອນໄຫວຈັດຕັ້ງປະຕິບັດວຽກງານໜີ້ສິນໃຫ້ມີປະສິດທິພາບ ແລະ ປະສິດທິຜົນ.
ຮ່າງກົດໝາຍວ່າດ້ວຍການຄຸ້ມຄອງໜີ້ສິນສາທາລະນະ (ສ້າງໃໝ່) ສະບັບນີ້, ປະກອບດ້ວຍມີ XIV ພາກ, ມີ 4 ໝວດ, ມີ 70 ມາດຕາ, ເຊິ່ງພາກທີ I ບົດບັນຍັດທົ່ວໄປ, ພາກທີ II ແຜນຍຸດທະສາດການຄຸ້ມຄອງໜີ້ສິນສາທາລະນະ, ພາກທີ III ໂຄງປະກອບໜີ້ສິນສາທາລະນະ, ພາກທີ IV ການກູ້ຢືມຂອງລັດຖະບານ, ພາກທີ Vການຄໍ້າປະກັນຂອງລັດຖະບານ, ພາກທີ VI ການໃຫ້ກູ້ຢືມ, ພາກທີ VII ການຊໍາລະໜີ້ສິນສາທາລະນະ, ພາກທີ VIII ຂໍ້ມູນ ແລະ ການລາຍງານໜີ້ສິນສາທາລະນະ, ພາກທີ IX ຄວາມຮັບຜິດຊອບຂອງອົງການລັດຖະບານທີ່ພົວພັນກັບໜີ້ສິນສາທາລະນະ, ພາກທີ X ຂໍ້ຫ້າມ, ພາກທີ XI ການແກ້ໄຂຂັດແຍ່ງ, ພາກທີ XII ການຄຸ້ມຄອງ ແລະ ການກວດກາວຽກງານຄຸ້ມຄອງໜີ້ສິນສາທາລະນະ, ພາກທີ XIII ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ ແລະ ພາກທີ XIV ບົດບັນຍັດສຸດທ້າຍ. ຈາກນັ້ນ, ກອງປະຊຸມໄດ້ສະເໜີໃຫ້ອະນຸກຳມະການເນື້ອໃນກົດໝາຍນຳເອົາຄຳຄິດຄຳເຫັນຂອງ ສສຊ ໄປພິຈາລະນາ ແລະ ປັບປຸງບາງພາກ, ບາງໝວດ, ບາງມາດຕາໃຫ້ກົດ ໝາຍດັ່ງກ່າວມີຄວາມເໜາະສົມ, ຄົບຖ້ວນສອດຄ່ອງກັບສະພາບຄວາມເປັນຈິງໃນປັດຈຸບັນ ເພື່ອກະກຽມນຳສະເໜີຕໍ່ກອງປະຊຸມສະພາແຫ່ງຊາດໃນຊຸດຕໍ່ໄປ.